EL Επίσημη Εφημερίδα της Ευρωπαϊκής Ένωσης C 297/29

Προσφυγή της 6ης Οκτωβρίου 2009 — ECKA Granulate και non ferrum Metallpulver κατά Επιτροπής

(Υπόθεση T-400/09)

2009/C 297/43

Γλώσσα διαδικασίας: η γερμανική

Διάδικοι

Προσφεύγουσες: ECKA Granulate GmbH & Co. KG (Fürth, Γερμανία) και non ferrum Metallpulver GmbH & Co. KG (St. Georgen bei Salzburg, Αυστρία) (εκπρόσωποι: H. Janssen και M. Franz, δικηγόροι)

Καθής: Επιτροπή των Ευρωπαϊκών Κοινοτήτων

Αιτήματα των προσφευγουσών

Ο προσφεύγουσες ζητούν από το Πρωτοδικείο:

— να ακυρώσει την προσβαλλόμενη απόφαση, καθόσον αφορά τις προσφεύγουσες,

— επικουρικώς, να μειώσει προσηκόντως το ύψος του προστίμου που επιβλήθηκε στις προσφεύγουσες με την προσβαλλόμενη απόφαση·

— να καταδικάσει την καθής στα δικαστικά έξοδα.

Λόγοι ακυρώσεως και κύρια επιχειρήματα

Οι προσφεύγουσες προσβάλλουν την απόφαση της Επιτροπής C(2009) 5791 τελικό, της 22ας Ιουλίου 2009, στην υπόθεση COMP/39.396 — Καρβίδια ασβεστίου και αντιδραστήρια με βάση το μαγνήσιο για τις βιομηχανίες χάλυβα και φυσικού αερίου. Με την προσβαλλόμενη απόφαση επιβλήθηκε στις προσφεύγουσες και σε άλλες επιχειρήσεις πρόστιμο για παράβαση του άρθρου 81 ΕΚ και του άρθρου 53 της Συμφωνίας ΕΟΧ. Κατά την άποψη της Επιτροπής, οι προσφεύγουσες συμμετείχαν σε ενιαία και διαρκή παράβαση στον τομέα των καρβιδίων ασβεστίου και στον τομέα του μαγνησίου, εντός του ΕΟΧ, με εξαίρεση την Ισπανία, την Πορτογαλία, την Ιρλανδία και το Ηνωμένο Βασίλειο, συνιστάμενη σε διαμερισμό της αγοράς, συμπράξεις περί των ποσοστώσεων, κατανομή της πελατείας, καθορισμό των τιμών και ανταλλαγή εμπιστευτικών εμπορικών πληροφοριών σχετικά με τιμές, πελάτες και όγκο πωλήσεων.

Προς στήριξη της προσφυγής τους, οι προσφεύγουσες προβάλλουν τους ακόλουθους λόγους ακυρώσεως:

— αντίθεση του άρθρου 23, παράγραφος 2, του κανονισμού (ΕΚ) 1/2003 (1) στην αρχή της απαγορεύσεως της προβλέψεως εντελώς αόριστων ποινών, δεδομένου ότι η Επιτροπή έχει απεριόριστη διακριτική εξουσία κατά τον υπολογισμό των προστίμων,

— παράνομος υπολογισμός του προστίμου, καθότι δυνάμει των κατευθυντήριων γραμμών (2) παρασχέθηκε στην Επιτροπή απεριόριστη σχεδόν διακριτική εξουσία κατά τον υπολογισμό των προστίμων,

— δυσανάλογο ύψος του προστίμου, καθότι η καθής δεν έλαβε υπόψη της την αποτελεσματική συνεργασία των προσφευγουσών,

— δυσανάλογο ύψος του προστίμου, καθότι η καθής δεν έλαβε υπόψη της το γεγονός ότι οι προσφεύγουσες δεν είχαν εμπλακεί σε παραβάσεις του δικαίου περί συμπράξεων,

— δυσανάλογο ύψος του προστίμου, καθότι η καθής δεν έλαβε υπόψη της ως ελαφρυντικό στοιχείο το γεγονός ότι οι προσφεύγουσες δρομολόγησαν «μέτρα συμμόρφωσης» και το ότι δεν υφίσταται κίνδυνος υποτροπής λόγω έλλειψης προσωπικού,

— δυσανάλογο ύψος του προστίμου, καθότι η καθής δεν έλαβε υπόψη της ως ελαφρυντικό στοιχείο το γεγονός ότι οι προσφεύγουσες δεν περιόρισαν την προσφορά μαγνησίου,

— Δυσανάλογο ύψος του προστίμου, καθότι δεν ελήφθη υπόψη η εκ μέρους των προσφευγουσών αδυναμία καταβολής του.

(1) Κανονισμός (ΕΚ) 1/2003 του Συμβουλίου της 16ης Δεκεμβρίου 2002 για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (ΕΕ L 1, σ. 1).

(2) Κατευθυντήριες γραμμές για τη μέθοδο υπολογισμού των προστίμων που επιβάλλονται κατ' εφαρμογή του άρθρου 23, παράγραφος 2, σημείο α', του κανονισμού (ΕΚ) 1/2003 (ΕΕ 2006, C 210, σ. 2).